text: Føroysk aliljós lýsa í aliringum kring heimin
text: #000001
text: GroAqua hevur tikið seg nógv fram á altjóða marknaðinum seinastu árini, og útflutningurin av tøkniligum vørum, ið verða mentar á Kambsdali, er støðugt vaksandi
text: #000002
text: Føroyska fyritøkan GroAqua, ið hevur høvuðssæti á Kambsdali, hevur rakt ein týðandi varða í søluni av føroysku tøkniloysnum til altjóða marknaðin. Felagið hevur síðstu trý árini framleitt 3000 LED undirvatnsljós, sum lýsa í aliringum í Føroyum, Íslandi, Norra, Skotlandi og Kanada.
text: #000003
text: GroAqua hevur tikið seg nógv fram á altjóða marknaðinum seinastu árini, og útflutningurin av tøkniligum vørum, ið verða mentar á Kambsdali, er støðugt vaksandi. Sterktbygda 400 watt aliljósið, ið er ment til harðbalna føroyska veðurlagið, kom út á marknaðin fyri 3 árum síðan og hevur verið væl móttikið av alarum kring heimin.
text: #000004
text: Fyrra hálvár stóð sølan uttanfyri Føroyar fyri 73% av samlaða umsetninginum hjá GroAqua, og hetta væntast at verða áleið 75-80% av umsetninginum fyri alt árið.
text: #000005
text: - Hetta er ein týðandi varði á leiðini at gerast fremsti veitari av burðardyggum tøkniloysnum til altjóða alivinnuna, sigur Leif Johannesen, leiðari á menningardeildini hjá GroAqua. Hetta fevnir eitt nú um ljós, KT skipanir, kamera, sensorar og aðrar loysnir til alibrúk á bæði landi og sjógvi.
text: #000006
text: GroAqua leggur stóran dent á burðardygd og innovatión í sínum árligum íløgum innan vørumenning. Hvørt ár brúkar fyritøkan fleiri milliónir til menning av loysnum, sum hjálpa alarum við burðardyggari aling.
text: #000007
text: Undirvatnsljós hava stóran týdning fyri aling av laksi. Við at stýra ljósinum í einum aliringi ber til at útseta kynsbúning hjá laksi og harvið tryggja bestu góðsku á fiskinum.
text: #000008
text: GroAqua hevur høvuðssæti á Kambsdali umframt deildir í Skotlandi, Pólandi og í Danmark. 75 fólk starvast í samtakinum.
text: #000009